title: Muisca vegeduropa
text: Muisca sane irubase moe istefa azekexa ke kolombiafa Andes rodega ( Altiplano Cundiboyacense is vageronexo ke Bogotá vema ) tiyir tan balemoy seltayap ke Amerika. Vaxe baroy seltay ke refa Mexika isu Perua, trabe Azteca seltay isu Maya isu Inca, Muisca seltay va kolnapa kum slas ugot me al vegedud. Beka va tawamidura is nyofara va moava is lay is trocaday uyur, inafa vegeduropa tiyir pinackafa is kum meelupkaf ugot dum inta ok kuritca. Wazdexa va tira ke Muisca vegeduropa tid male rawopafa joxara sopuna mali miala ke XX-eafa decemda. Bak yon ironokaf ilanacek, loglupaf seg atoes va wazdexa ke taneakafa Muisca vegeduropa al zo kosmad : tel dalaf koe Soacha koe Cundinamarca winka tigir. Xantaf moneem isu dopeweem gan espanaf olgalicusik zo vilayad aze gu boniaxofa vegeduropa zo ikaplekuyud. Lana malvegedura va konaka mona ( bohío ) is dalafa dopewa ke Muisca alka ( Awalt dopewa koe Sogamoso yoltkirafo gu Sugamuxi gan Muisca saneik ) bal toleafu acku ke XX-eafa decemda al zo skuyud.